Ukrainë, shtatë vjet burg për Julia Timoshenkon, reagon Rusia
Ajo akuzohej se kishte kapërcyer kompentencat, kur nënshkroi një marrëveshje për furnizim me gaz rus
Rusia ka kritikuar vendimin gjyqësor ndaj ish-kryeministres ukrainase Julia Timoshenko. Zonja Timoshenko u dënua me 7 vjet burg për abuzim posti lidhur me një marrëveshje për shitje gazi, që ajo nënshkroi me vendet fqinje në 2009. Avokatët e zonjës Timoshenko thanë se do ta apelojnë vendimin. Vetë ish-kryeministrja ka mohuar të ketë kryer shkelje, duke e cilësuar gjykimin e saj si të motivuar politikisht, me synimin për t’i garantuar presidentit Viktor Janukoviç fitore në zgjedhjet e ardhshme. Julia Timoshenko, ish-kryeministrja e Ukrainës e dëgjoi në qetësi vendimin e gjyqit, por nuk priti që gjykatësi Rodion Kireyev të lexonte deri në fund argumentet për gjykimin. Ajo u ngrit nga vendi dhe filloi të bënte komente për gazetarët, ndërkohë që gjykatësi vazhdonte të lexonte vendimin. Ndërkohë që gjykatësi Kireyev largohej nga salla e gjyqit, bashkëshorti i Timoshenkos tha se edhe atij do t’i vinte radha për të marrë një vendim të ngjashëm. Një përkrahës i ish-kryeministres thërriti ‘Turp t’ju vijë’ nga salla. Julia Timoshenko u shpall fajtore për tejkalimin e kompetencave, kur nënshkroi kontratën e importit të gazit nga Rusia në vitin 2009. Gjykata tha në vendimin e saj se zonja Timoshenko nuk ishte e autorizuar të nënshkruante kontratën dhe se çmimi që ajo pranoi ishte tepër i lartë, duke shkaktuar humbje buxhetore. Bashkimi Evropian reagoi menjëherë, duke e cilësuar vendimin si të motivuar politikisht dhe u bëri thirrje autoriteteve ukrainase të garantojnë transparencën dhe paanshmërinë në procesin e apelimit të vendimit. Julia Timoshenko ishte forca kryesore e Revolucionit Portokalli të 2004, që anuloi fitoren e dyshimtë të Viktor Janukoviçit në zgjedhje. Janukoviç orkestroi rikthimin në pushtet, duke mundur me rezultat të ngushtë Timoshenkon në zgjedhjet e 2010. ' Julia Timoshenko këmbëngul se është e pafajshme dhe se akuzat dhe gjykimi i saj u inskenuan nga Janukoviç për ta eliminuar atë si konkurente në zgjedhjet e ardhshme. Ajo thotë se si kryeministre nuk kishte nevojë për leje të posaçme për të nënshkruar marrëveshjen e gazit dhe këmbëngul se veprimet e saj ndihmuan të zgjidhej mosmarrëveshja për çmimin mes Moskës dhe Kievit, që kishte ndikuar në furnizimin me gaz të Evropës Perëndimore.